Toshkentdagi 14 ta tadbirkorlik subyektida organlar tekshiruvi bekor qilindi

Nazorat qiluvchi organlar faoliyatini muvofiqlashtiruvchi Respublika Kengashining tegishli qaroriga asosan 2014-yil uchun tasdiqlangan tekshirishlar reja-jadvalidan 595 ta qonunga itoatkor tadbirkorlik subyekti hamda 32 ta subyektda o‘tkaziladigan kompleks tekshiruvlardan ayrim nazorat organlari ishtiroki bekor qilindi. Bu haqda O‘zbekiston Respublikasi Davlat soliq qo‘mitasi sayti xabar berdi.

O‘zbekiston Respublikasi Bosh vaziri tomonidan tasdiqlangan tegishli chora-tadbirlarga binoan Toshkentning Sirg‘ali va Mirobod tumanlaridagi 14 ta tadbirkorlik subyektida rejalashtirilgan kompleks tekshiruvlar o‘tkazilmaydigan bo‘ldi.
Shuningdek, ayrim nazorat organlarining murojaatlari asosida 2014-yil uchun tasdiqlangan reja-jadvaldan “O‘zdavenergonazorat” inspeksiyasining 79 ta, “Yergeodezkadastr” davlat qo‘mitasining 39 ta, Davlat sanitariya-epidemiologiya nazorati markazining 27 ta, “Sanoatgeokontexnazorat” davlat inspeksiyasining sakkizta, Tabiatni muhofaza qilish davlat qo‘mitasi va Davlat don inspeksiyasining uchtadan tekshiruvi reja-jadvaldan chiqarildi.